Il-Kummissjoni llum qiegħda tirrapporta dwar il-progress fl-Aġenda Ewropea dwar il-Migrazzjoni u fil-Pjan Direzzjonali tal-Kummissjoni minn Diċembru 2017, u qed tippreżenta aktar azzjonijiet importanti li għandhom jittieħdu. Filwaqt li l-isforzi konġunti tal-UE komplew jagħtu riżultati, is-sitwazzjoni għadha fraġli minħabba l-pressjoni migratorja kontinwa, kif juru ż-żidiet ġodda fil-wasliet mir-rotta tal-Mediterran tal-Lvant u mir-rotta tal-Mediterran tal-Punent. Dan jirrikjedi li l-UE kollha kemm hi tkun viġilanti u mħejjija kif hemm bżonn biex tirrispondi għal kwalunkwe żidiet kbar jew ċaqliq staġonali fil-pressjoni, inkluż minn rotta għall-oħra. Ir-rapport tal-lum jidentifika fejn hemm bżonn li tissaħħaħ ir-risposta attwali: jissolvew id-diskrepanzi persistenti fl-assi għall-Gwardja Ewropea tal-Fruntiera u tal-Kosta; jiżdiedu r-ritorni; tissaħħaħ ir-risistemazzjoni; u protezzjoni aħjar għall-migranti tul ir-rotot. L-Ewwel Viċi-President Fran Timmermans qal: “Dan ir-rapport jikkonferma li nistgħu biss niġġestixxu l-migrazzjoni b'mod komprensiv, permezz ta' azzjonijiet li jsaħħu lil xulxin b'mod reċiproku u li huma bbażati fuq ir-responsabbiltà u s-solidarjetà. Sistema Ewropea Komuni tal-Ażil riformata hija parti ċentrali minn dan l-approċċ u flimkien mal-baġit fit-tul tal-UE, l-UE se tkun lesta biex tindirizza kwalunkwe kriżi migratorja fil-futur. Din ir-riforma ma tistax tistenna u nittama li l-Kunsill Ewropew jirnexxilu jilħaq ftehim f'Ġunju.” Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “F'dawn l-aħħar snin sar progress importanti kemm fl-UE kif ukoll mal-pajjiżi sħab tagħna. Madankollu, is-sitwazzjoni għadha fraġli u l-ħidma tagħna għad fadlilha ħafna qabel titlesta. Din hija r-raġuni għalfejn qed nitlob lill-Istati Membri biex jibagħtu b'mod urġenti gwardji tal-fruntiera u tagħmir għall-operazzjonijiet tal-Gwardja Ewropea tal-Fruntiera u tal-Kosta, kif ukoll biex jonoraw l-impenn tagħhom li nilħqu ftehim dwar ir-riforma tal-ażil f'Ġunju. Aħna qegħdin naraw għal darb' oħra kif ma għandna assolutament l-ebda ħin x'nitilfu.” Il-wasliet mit-tliet rotot ewlenin Matul l-ewwel xhur tal-2018 kompliet ix-xejra ‘l isfel tal-2017 fil-Mediterran Ċentrali biċ-ċifri tal-wasliet ikunu madwar 77 % aktar baxxi minn dawk irreġistrati fl-istess perjodu fl-2017. Filwaqt li għadhom drastikament inqas minn qabel id-Dikjarazzjoni UE-Turkija, il-wasliet mit-Turkija raw żieda sinifikanti minn Marzu 2018, kemm lejn il-gżejjer Griegi (9 349 mill-bidu tal-2018) kif ukoll mill-fruntiera tal-art (6 108 fl-2018, s'issa, disa' darbiet aktar mill-istess perjodu fl-2017). Filwaqt li s-sitwazzjoni kumplessiva baqgħet stabbli tul ir-rotta tal-Balkani tal-Punent, f'dawn l-aħħar xhur ġew irrappurtati żidiet fiċ-ċaqliq mill-Albanija, mill-Montenegro u mill-Bożnja u Ħerzegovina. Il-wasliet mir-rotta tal-Mediterran tal-Punent baqgħu juru xejra ‘l fuq b'madwar 6 623 wasla fi Spanja minn Jannar 2018 (22 % ogħla milli fl-ewwel xhur tal-2017). Il-ġestjoni tal-fruntieri esterni tal-UE L-Aġenzija Ewropea għall-Gwardja tal-Fruntiera u l-Kosta bħalissa qed tgħin lill-gwardji nazzjonali tal-fruntiera b'1 350 espert skjerat tul ir-rotot migratorji kollha. Fid-dawl taż-żieda fil-pressjoni migratorja, l-Aġenzija Ewropea għall-Gwardja tal-Fruntiera u tal-Kosta tinsab lesta biex issaħħaħ il-preżenza tagħha fuq il-fruntiera tal-art bejn il-Greċja u t-Turkija. L-Aġenzija offriet ukoll li tittriplika l-iskjeramenti operazzjonali tagħha fil-fruntieri tal-art tal-Greċja mal-Albanija u mal-Eks-Repubblika Jugoslava tal-Maċedonja. Barra minn hekk, qed isir progress biex jiġu konklużi ftehimiet ma' pajjiżi tal-Balkani tal-Punent li se jippermettu lill-Aġenzija Ewropea għall-Gwardja tal-Fruntiera u tal-Kosta tgħinhom direttament fil-ġestjoni tal-fruntieri tagħhom meta jkun meħtieġ. Madankollu, hemm nuqqasijiet sinifikanti u persistenti fil-persunal u fit-tagħmir għall-Gwardja Ewropea tal-Fruntiera u tal-Kosta — sal-punt li jistgħu jiġu ssodisfati biss inqas minn nofs il-ħtiġijiet operazzjonali attwali. L-Istati Membri jridu, urġentament, jibagħtu aktar gwardji u tagħmir biex l-Aġenzija tkun tista' ssostni l-operazzjonijiet li għaddejjin jew biex tkun f'pożizzjoni li timpenja ruħha f'oħrajn ġodda. Il-proposta tal-Kummissjoni għal baġit fit-tul li jmiss ser issaħħaħ b'mod sinifikanti l-fondi dedikati għall-ġestjoni tal-fruntieri esterni, inklużi riżorsi addizzjonali biex tissaħħaħ il-Gwardja Ewropea tal-Fruntiera u tal-Kosta, fejn il-pjan huwa li jkun hemm korp permanenti ta' 10 000. Il-protezzjoni tal-migranti tul ir-rottot L-UE qed tkompli l-ħidma tagħha biex tindirizza l-għeruq tal-migrazzjoni filwaqt li tipproteġi l-migranti tul ir-rottot u toffri alternattivi għall-migrazzjoni irregolari: Illum, il-Kummissjoni qed tipproponi wkoll reviżjoni tal-leġislazzjoni dwar l-Uffiċjali ta' Kollegament għall-Immigrazzjoni mibgħuta mill-Istati Membri tal-UE f'pajjiżi mhux fl-UE biex jgħinu ħalli tiġi intensifikata d-dimensjoni tal-UE ta' koordinazzjoni ma' sħab kruċjali. Il-kundizzjonijiet fil-Greċja Il-kundizzjonijiet fil-Greċja għadhom ta' tħassib serju bi pressjoni qawwija fuq il-gżejjer u l-pass bil-mod tal-proċedimenti tal-ażil li qed ifixkel r-ritorni lejn it-Turkija. Il-Kummissjoni Ewropea talbet lill-Greċja biex ittejjeb il-kundizzjonijiet fil-gżejjer bl-appoġġ tal-UE; b'mod urġenti tħaffef il-pass tar-ritorni; u tiffinalizza l-pjan ta' kontinġenza tagħha għal żieda fil-wasliet. Ir-ritorn u r-riammissjoni Hija meħtieġa aktar ħidma biex jiżdied ir-ritorn ta' dawk il-migranti li ma jkollhomx dritt jibqgħu fl-UE peress li fir-realtà twettqu biss 36.6 % tal-ordnijiet ta' ritorn fl-2017. L-Aġenzija Ewropea għall-Gwardja tal-Fruntiera u tal-Kosta għenet biex jiġu organizzati 111-il operazzjoni ta' ritorn fl-2018 iżda l-Istati Membri għandhom jagħmlu użu ħafna akbar mill-mandat imsaħħa tal-Aġenzija dwar ir-ritorn. Qed isir progress sinifikanti fit-titjib tal-kooperazzjoni fir-ritorn mal-pajjiżi ta' oriġini, b'diversi arranġamenti prattiċi konklużi matul dawn l-aħħar xhur u b'aktar negozjati għaddejjin. Biex tkompli ttejjeb il-monitoraġġ tar-ritorni u tal-istatistika tal-migrazzjoni rilevanti oħra, illum, il-Kummissjoni qed tipproponi wkoll li tiżdied il-frekwenza tal-pubblikazzjonijiet tad-dejta mill-Eurostat. Ir-Risistemazzjoni Skont l-iskema ġdida ta' risistemazzjoni tal-Kummissjoni, 20 Stat Membru wiegħdu aktar minn 50 000 post, li minnhom 4 252 diġà ġew ittrasferiti. Il-Kummissjoni qed tappella lill-Istati Membri biex iwettqu 50 % mill-wegħdiet ta' risistemazzjoni sa Ottubru 2018. Il-passi li jmiss Biex jinżamm l-approċċ komprensiv tal-UE dwar il-migrazzjoni u jiġi żgurat li l-Ewropa tkun mgħammar biex tindirizza kwalunkwe kriżi futura, l-Istati Membri issa għandhom: Sfond Fit-13 ta' Mejju 2015, il-Kummissjoni Ewropea pproponiet strateġija estensiva, permezz tal-Aġenda Ewropea dwar il-Migrazzjoni, biex jiġu indirizzati l-isfidi immedjati tal-kriżi li għaddejja, kif ukoll biex l-UE tiġi mgħammra bl-għodda biex iġġestixxi aħjar il-migrazzjoni f'perjodu medju u fit-tul fl-oqsma tal-migrazzjoni irregolari, tal-fruntieri, tal-ażil u tal-migrazzjoni legali. Il-Komunikazzjoni tal-lum tippreżenta l-iżviluppi minn Marzu 2018 u tirrapporta dwar il-progress li sar taħt l-Aġenda Ewropea dwar il-Migrazzjoni u fil-pjan direzzjonali politiku tal-Kummissjoni lejn ftehim komprensiv dwar il-migrazzjoni ppreżentat f'Diċembru 2017. Għal aktar tagħrif Rapport ta' progress dwar l-Implimentazzjoni tal-Aġenda Ewropea dwar il-Migrazzjoni Annessi Statistiċi Skeda informattiva — Il-ġestjoni tal-Migrazzjoni — Għodda għall-Ġestjoni tal-Kriżijiet Skeda informattiva - Rotta tal-Mediterran Ċentrali: Il-protezzjoni tal-migranti u l-ġestjoni tal-flussi irregolari Proposta għal Regolament dwar il-ħolqien ta' Netwerk Ewropew ta' uffiċjali ta' kollegament tal-immigrazzjoni